དུས་རྒྱུན་གྱི་འཚོ་བའི་ཁྲོད་ཀྱི་ཟས་ཚོད་མ་ཟིན་པའི་ཉེས་དམིགས་རྟོགས་པའི་ཕྱིར་དུ།ང་ཚོ་མི་སུ་ཞིག་ཡིན་རུང་།ཐོག་མར་ཟས་སྐོམ་གང་རུང་གི་རོ་ནུས་རྣམས་དང་རང་ཉིད་ཀྱི་ཕོ་བའི་མེ་དྲོད་སོགས་སྦྱར་ནས་བཟའ་བར་བྱ་བ་ཡིན་ལ།དེ་ཡང་གསོ་རིག་རྒྱུད་བཞི་ལས།ལྟོ་བའི་ཆ་གཉིས་ཟས་ལ་ཆ་གཅིག་སྐོམ།།ཆ་བཞི་པ་ནི་རླུང་གི་གནས་སུ་བཞག།ཅེས་པ་ནང་བཞིན་སྤྱིར་ཙམ་པར་མིའི་ལྟོ་བ་དེར་ཆ་བཞི་རུ་བགོས་ཡོད་དེ།ཆ་གཉིས་ཀྱི་གནས་སུ་ཟས་རིགས་ཁོ་ནས་བཀང་བར་བྱ་དགོས་ཤིང་།ཆ་གསུམ་པའི་གནས་སུ་སྐོམ་རིགས་ཀྱིས་གང་དགོས་པ།ཆ་བཞི་པའི་གནས་དེ་སྟོང་པར་བཞག་སྟེ་རླུང་སོགས་པའི་ཉེས་པ་རྣམས་ཀྱི་གནས་དང་རྟེན་དུ་འཇོག་པར་བྱའོ།།དུས་དང་རྣམ་པ་ཀུན་ཏུ་གོང་གི་དེ་ལྟར་ཟས་ཚོད་ཟིན་ཞིང་རྒྱུན་བསྲིངས་ཐུབ་པ།དེ་མིན་ཟས་སྐོམ་གྱི་ལྕི་ཡང་སོགས་ལ་དཔག་ནས་བསྟེན་རྒྱུ་གལ་ཆེ་སྟེ།དཔེར་ན་ཟས་སྐོམ་དེའི་ནུས་པ་ལྕི་བ་ཡིན་ཚེ་ཕྱེད་འགྲངས་ཙམ་བཟའ་བ།གལ་ཏེ་ཟས་སྐོམ་དེའི་ནུས་པ་ཡང་བ་ལྟ་བུ་ཡིན་ཚེ་འགྲངས་པར་བཟའ་བར་བྱས་ན་ཟས་ཚོད་ཟིན་པའི་ཚད་ཡིན་པས།ད་བཟོད་བདེ་བླག་ངང་འཇུ་སླ་ཞིང་ལུས་ཀྱི་མེ་དྲོད་སྐྱེད་པ།འབྱུང་ཁམས་སྙོམས་ཤིང་ལུས་སེམས་ལེགས་པར་འཚོ་བར་བྱེད་ཐུབ་པ་ཡིན།རྒྱུད་ལས།ཉེས་པའི་ལམ་མིན་མི་འགྲོ་མེ་དྲོད་འབར།།ལུས་ཡང་དང་ག་བདེ་ལ་དབང་པོ་གསལ།།སྟོབས་ཆེ་བཤང་གཅིན་འོག་རླུང་བདེ་བར་འབྱིན།།ཟས་ཚོད་ལེགས་པར་ཟིན་ལས་འབྱུང་བར་འགྱུར།།ཞེས་གསུངས་པ་ཇི་བཞིན་ཟས་སྐོམ་གང་རུང་ཚུལ་བཞིན་དུ་བསྟེན་ན་ཕོ་བའི་མེ་དྲོད་ཉམས་པར་མི་འགྱུར་བར་ཟས་སྐོམ་དེ་དག་བདེ་བླག་གིས་འཇུ་ཞིང་ཟས་སྐོམ་གྱི་སྙིགས་མ་རྣམས་བཤང་གཅིན་དུ་འགྱུར་བ་ལས་ཉེས་གསུམ་གྱི་ལམ་དུ་ལོག་པར་མི་འགྲོ་ཞིང་།ལུས་ཡང་ཞིང་དང་ག་བདེ་བ།དབང་པོ་གསལ་ཞིང་ལུས་སྟོབས་རྒྱས་པ་སོགས་ཀྱི་ཡོན་ཏན་ཕུན་སུམ་ཚོགས་པ་ལྡན་པ་ནི་ཟས་སྐོམ་ལེགས་པར་བསྟེན་ཅིང་ཟས་ཚོད་ཟིན་པ་ལས་འབྱུང་བའི་ཕན་ཡོན་ཡིན།དེ་བཞིན་དུ་ང་ཚོ་མི་སུ་ཞིག་ཡིན་ཡང་།རྒྱུན་པར་ཟས་སྐོམ་གྱི་ཞིམ་མིན་ཁོ་ན་ལ་མི་བརྟག་པར་དེ་དག་གི་རོ་དང་ནུས་པར་རྒྱུས་ལོན་གང་ལེགས་བྱས་ཏེ་བསྟེན་རྒྱུ་ནི་ཤིན་ཏུ་གལ་ཆེན་ཡིན་པར་མ་ཟད།ད་ལྟའི་ཐོན་རྫས་འདྲ་མིན་སྣ་ཚོགས་གང་འདོད་ཀྱིས་མི་བཟའ་བར་དེའི་ཕན་ཡོན་དང་ཉེས་དམིགས་སོགས་ལ་རྒྱུས་ལོན་བཟང་པོ་བགྱིས་ཏེ་འོས་འཚམ་གྱིས་བསྟེན་ན་གནོད་པ་ཆེར་མི་འབྱུང་སེམས།འོན་ཀྱང་ལྟོ་སྲོག་ལ་བརྗེ་བ་ལྟར་ཞིམ་མངར་གྱི་བདེ་བ་ཁོ་ནའི་དོན་དུ་བསྟེན་དྲགས་པ་དང་།དེ་དག་གི་ཁྲོད་ཀྱི་སྤོད་སྣ་ཚོགས་དང་ཡང་ན་མི་རུལ་བའི་རྫས་ངན་གང་མང་མང་ཡོད་པ་རྣམས་ལ་དོ་སྣང་མི་བྱེད་པར་རྒྱུན་དུ་བསྟེན་པ་དང་གློ་བུར་དུ་བསྟེན་དྲགས་པ་སོགས་ཀྱི་རྐྱེན་གྱིས་ཕོ་བའི་མེ་དྲོད་ལ་གནོད་པ་བྱུང་སྟེ་ཉེས་པ་ཅི་རིགས་འབྱུང་བའི་ཁ་ཐག་ཇེ་ཉེ་རུ་གཏོང་གིན་ཡོད་པས།དེའི་རིགས་ལ་ནམ་ཡང་མཉམ་འཇོག་བྱས་ཏེ་ལེགས་པོར་བསྟེན་ན་ཡོན་ཏན་ཡིན།རྒྱུད་ལས།གལ་ཏེ་ཟས་ཚོད་མ་ཟིན་ཆུང་གྱུར་ན།།སྟོབས་མདངས་མི་འཕེལ་རླུང་ནད་མ་ལུས་འབྱུང་།།ཚད་ལས་འདས་ན་མ་ཞུ་བེ་སྣབས་སྐྱེད།།དེ་ཡིས་མེ་ཉམས་རླུང་རྒྱུའི་རྩ་སྦུབས་བཀག།ཕོ་བའི་དྲོད་ཉམས་ཉེས་པ་མ་ལུས་སྐྱེད།།ཅེས་པ་ལྟར་ཟས་སྐོམ་བཟའ་ཚོད་མ་ཟིན་པར་བསྟེན་ཚད་ལས་ཉུང་ཞིང་དམན་པར་གྱུར་ན་ལུས་ཟུངས་ཀྱི་སྟོབས་སུ་མི་འགྱུར་ལ།གཟི་མདངས་སུའང་མི་འགྱུར།ལུས་སྟོབས་འཕེལ་ཞིང་རྒྱས་པར་ཡང་མི་འགྱུར་བར་མ་ཟད།རླུང་ལས་གྱུར་པའི་ནད་མ་ལུས་པ་ཐམས་ཅད་ཀྱི་རྒྱུ་ཉིད་དེ།སྐྱེད་པའི་རྒྱུ་རུ་གྱུར་ཏེ་ནད་རིགས་སྣ་ཚོགས་འབྱུང་སྲིད།དེ་མིན་ཟས་སྐོམ་ཅི་རིགས་བཟའ་བཏུང་གི་ཚོད་མ་ཟིན་པར་ཚད་ལས་བརྒལ་ནས་ལྷག་པར་མང་པོ་བསྟེན་དྲགས་ན་མ་ཞུ་བ་འབྱུང་བའི་རྐྱེན་གྱིས་བད་ཀན་བེ་སྣབས་སྐྱེད་ཅིང་བེ་སྣབས་དེ་དག་གིས་མེ་ཉམས་རླུང་རྒྱུ་བའི་རྩ་སྦབས་བཀག་པས།ཕོ་བའི་མེ་དྲོད་ཉམས་པར་བཅུག་ནས་ཟས་སྐོམ་གྱི་དྭངས་མ་རང་གནས་སུ་མ་ཞུ་བར་ལོག་འགྲོ་བགྱིས་ཏེ་ཉེས་གསུམ་གྱི་ནད་རིགས་གང་མང་སྐྱེད་པར་བྱེད་པ་ཡིན།དེ་བས་ང་ཚོ་མི་སུ་དང་སུ་ཞིག་ཡིན་རུང་ཟས་སྐོམ་བསྟེན་ཚུལ་གྱི་རྒྱུན་ཤེས་དག་ལ་ནམ་ཡང་སློབ་སྦྱོང་དང་རྒྱུས་ལོན་གང་ལེགས་བྱས་ཏེ་རང་ཉིད་ཀྱི་ལུས་ཟུངས་དང་ལྷག་པར་ཕོ་བའི་མེ་དྲོད་ཀྱི་གནས་བབ་དང་བསྟུན་ཏེ་ཤིན་ཏུ་འོས་ཤིང་འཚམ་པའི་ཟས་སྐོམ་གང་རུང་ཚུལ་བཞིན་བསྟེན་ཤེས་ན་ད་གཟོད་ཐ་མལ་ནད་མེད་དང་ཚེ་རིང་རྒས་སྲ་སོགས་ཀྱི་ཕྱོགས་ལ་ཁ་ཐག་མི་རིང་བ་སྨོས་མ་དགོས་སོ།།